ΚΑΝΟΝΙΣΜΟΣ (ΕΟΚ) αριθ. 982/92 ΤΗΣ ΕΠΙΤΡΟΠΗΣ της 21ης Απριλίου 1992 περί τροποποίησης του κανονισμού (ΕΟΚ) αριθ. 981/92 της Επιτροπής για το άνοιγμα για το έτος 1992 και τον καθορισμό των λεπτομερειών εφαρμογής μιας ποσόστωσης εισαγωγής ζωντανών βοοειδών βάρους από 160 έως 300 χιλιογράμμων που κατάγονται και προέρχονται από τη Δημοκρατία της Πολωνίας, από τη Δημοκρατία της Ουγγαρίας και από την Τσεχική και Σλοβακική Ομοσπονδιακή Δημοκρατία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1628/91 (2), και ιδίως το άρθρο 15 παράγραφος 2,

Εκτιμώντας:

ότι με τον κανονισμό (ΕΟΚ) αριθ. 981/92 της Επιτροπής (3) άνοιξε για το έτος 1992 δασμολογική ποσόστωση εισαγωγής ζωντανών βοοειδών βάρους από 160 έως 300 χιλιογράμμων που προορίζονται για πάχυνση ή για σφαγή τα οποία κατάγονται και προέρχονται από την Πολωνία, την Τσεχική και Σλοβακική Ομοσπονδιακή Δημοκρατία ή την Ουγγαρία- ότι ο κανονισμός (ΕΟΚ) αριθ. 1023/91 της Επιτροπής της 24ης Απριλίου 1991 για την αναστολή της εκδόσεως πιστοποιητικών εισαγωγής ζωντανών βοοειδών (4), ανέστειλε την έκδοση πιστοποιητικών εισαγωγής που ζητούνται βάσει του άρθρου 3 στοιχεία α) και γ) του κανονισμού (ΕΟΚ) αριθ. 2377/80 της Επιτροπής της 4ης Σεπτεμβρίου 1980 περί ειδικών λεπτομερειών εφαρμογής του καθεστώτος των πιστοποιητικών εισαγωγής και εξαγωγής στον τομέα του βοείου κρέατος (5), όπως τροποποιήθηκε τελευταία από τον κανονισμό (ΕΟΚ) αριθ. 815/91 (6)- ότι πρέπει να προσδιορισθεί ότι η αναστολή αυτή δεν εφαρμόζεται στις αιτήσεις πιστοποιητικών που έχουν υποβληθεί για την προαναφερθείσα ποσόστωση-

ότι, βάσει του άρθρου 4 στοιχείο γ), του κανονισμού (ΕΟΚ) αριθ. 2377/80, η διάρκεια ισχύος των πιστοποιητικών που εκδίδονται για την ποσόστωση αυτή είναι 30 μέρες για τα ζώα βάρους ίσου ή μικρότερου από 220 χιλιόγραμμα και 90 μέρες για τα ζώα βάρους που υπερβαίνει τα 220 χιλιόγραμμα- ότι, προκειμένου να εναρμονισθούν οι όροι εισαγωγής στα πλαίσια της παρούσας ποσόστωσης, πρέπει να καθορισθεί η διάρκεια ισχύος των πιστοποιητικών σε 90 ημέρες για όλα τα εν λόγω ζώα ανεξαρτήτως του βάρους τους-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 981/92 τροποποιείται ως εξής:

1. Στο άρθρο 1 προστίθεται η ακόλουθη παράγραφος 3:

"3. Ο κανονισμός (ΕΟΚ) αριθ. 1023/91 της Επιτροπής (*) δεν εφαρμόζεται στην ποσόστωση που αναφέρεται στην παράγραφο 1.

(*) ΕΕ αριθ. L 105 της 25. 4. 1991, σ. 20."

2. Το άρθρο 5 συμπληρώνεται με το ακόλουθο εδάφιο:

"Κατά παρέκκλιση του άρθρου 4 στοιχείο γ) του κανονισμού (ΕΟΚ) αριθ. 2377/80 της Επιτροπής (**), η διάρκεια ισχύος των πιστοποιητικών εισαγωγής καθορίζεται σε 90 ημέρες από την ημέρα της πραγματικής εκδόσεώς τους.

(**) ΕΕ αριθ. L 241 της 13. 9. 1980, σ. 5."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 21 Απριλίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Απριλίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 148 της 28. 6. 1968, σ. 24. (2) ΕΕ αριθ. L 150 της 15. 6. 1991, σ. 16. (3) Βλέπε σελίδα 34 της παρούσας Επίσημης Εφημερίδας. (4) ΕΕ αριθ. L 105 της 25. 4. 1991, σ. 50. (5) ΕΕ αριθ. L 241 της 13. 9. 1980, σ. 5. (6) ΕΕ αριθ. L 83 της 3. 4. 1991, σ. 6.